CELEX: 32016R2096
Language: sl
Date: 2016-11-30 00:00:00
Title: Uredba Komisije (EU) 2016/2096 z dne 30. novembra 2016 o spremembi Uredbe (EU) št. 1254/2009 glede nekaterih meril, na podlagi katerih lahko države članice odstopajo od skupnih osnovnih standardov za varnost civilnega letalstva ter sprejmejo druge alternativne varnostne ukrepe (Besedilo velja za EGP )

1.12.2016   
            
            
               SL
            
            
               Uradni list Evropske unije
            
            
               L 326/7
            
         UREDBA KOMISIJE (EU) 2016/2096
   z dne 30. novembra 2016
   o spremembi Uredbe (EU) št. 1254/2009 glede nekaterih meril, na podlagi katerih lahko države članice odstopajo od skupnih osnovnih standardov za varnost civilnega letalstva ter sprejmejo druge alternativne varnostne ukrepe
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 300/2008 Evropskega parlamenta in Sveta z dne 11. marca 2008 o skupnih pravilih na področju varovanja civilnega letalstva in o razveljavitvi Uredbe (ES) št. 2320/2002 (1) in zlasti člena 4(4) Uredbe,
   ob upoštevanju naslednjega:
   
               (1)
            
            
               Izkušnje z izvajanjem Uredbe Komisije (EU) št. 1254/2009 (2) so pokazale, da je treba pojasniti zahtevo glede ocen tveganja in natančneje določiti vrste operacij v nekaterih kategorijah zračnega prometa, navedenih v tej uredbi, da bi izboljšali pravno jasnost in tako preprečili različne razlage zakonodaje.
            
         
               (2)
            
            
               Države članice bi morale imeti v izjemnih primerih in ob upoštevanju posebne narave leta možnost odstopanja od omejitev teže, določenih v Uredbi (EU) št. 1254/2009, za nekatere kategorije letov. Taka odstopanja bi morala izhajati iz posamične ocene tveganja, drugim državam članicam, ki take lete sprejemajo, pa omogočiti, da zahtevajo predhodno obvestilo ali odobritev.
            
         
               (3)
            
            
               Uredbo (EU) št. 1254/2009 bi bilo zato treba ustrezno spremeniti.
            
         
               (4)
            
            
               Ukrepi iz te uredbe so v skladu z mnenjem odbora iz člena 19(3) Uredbe (ES) št. 300/2008 –
            
         SPREJELA NASLEDNJO UREDBO:
   Člen 1
   Uredba (EU) št. 1254/2009 se spremeni:
   
               1.
            
            
               v členu 1 se prvi stavek nadomesti z naslednjim:
               „Države članice lahko odstopajo od skupnih osnovnih standardov iz člena 4(1) Uredbe (ES) št. 300/2008 in sprejmejo druge alternativne varnostne ukrepe, ki zagotavljajo ustrezno raven zaščite na podlagi ocene tveganja, ki jo odobri ustrezni organ, na letališčih ali razmejenih območjih letališč, kjer je promet omejen na eno ali več naslednjih kategorij:“;
            
         
               2.
            
            
               v členu 1 se točka 3 nadomesti z naslednjim:
               
                           „3.
                        
                        
                           državniške lete, vojaške lete in lete za kazenski pregon;“;
                        
                     
         
               3.
            
            
               v členu 1 se točka 10 nadomesti z naslednjimi točkami 10, 11 in 12:
               
                           „10.
                        
                        
                           lete z zrakoplovom z največjo vzletno težo manj kot 45 500 kilogramov, ki ga ima podjetje v lasti za prevoz lastnega zaposlenega osebja in potnikov, ki ne plačajo vozovnice, ter blaga kot pomoč pri vodenju poslovanja podjetja;
                        
                     
                           11.
                        
                        
                           lete z zrakoplovom z največjo vzletno težo manj kot 45 500 kilogramov, ki jih ima podjetje v celoti v zakupu ali najemu od letalskega operaterja, s katerim ima pisno pogodbo za prevoz lastnega zaposlenega osebja in potnikov, ki ne plačajo vozovnice, ter blaga kot pomoč pri vodenju poslovanja podjetja;
                        
                     
                           12.
                        
                        
                           lete z zrakoplovom z največjo vzletno težo manj kot 45 500 kilogramov za prevoz lastnika zrakoplova, potnikov, ki ne plačajo vozovnice, ter blaga.“;
                        
                     
         
               4.
            
            
               v členu 1 se doda naslednji odstavek:
               „Pri letih iz točk 10, 11 in 12, pri katerih največja vzletna teža je 45 500 kilogramov ali več, lahko ustrezni organ izjemoma in na podlagi ocene tveganja za vsak posamezni primer odobri odstopanje od omejitve teže iz teh kategorij. Države članice, ki sprejemajo take lete z največjo vzletno težo 45 500 kilogramov ali več, lahko zahtevajo predhodno obvestilo, v katerem je lahko tudi kopija opravljene ocene tveganja, ali kot pogoj postavijo svojo predhodno odobritev. Zahtevek za predhodno obvestilo ali odobritev se poda pisno vsem drugim državam članicam.“
            
         Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 30. novembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 97, 9.4.2008, str. 72.
   
      (2)  Uredba Komisije (EU) št. 1254/2009 z dne 18. decembra 2009 o določitvi meril, na podlagi katerih lahko države članice odstopajo od skupnih osnovnih standardov za varnost civilnega letalstva ter sprejmejo druge alternativne varnostne ukrepe (UL L 338, 19.12.2009, str. 17).